Wêreld se oudste vrou sterf in Italië | Netwerk24
Wêreld se oudste vrou sterf in Italië
15 April 2017 22:00
Emma Morano: Foto: Olivier Morin/AFP
Die wêreld se oudste vrou en laaste mens wat in die 19de eeu geleef het, is Saterdag in Italië dood.
Emma Morano (117) is Saterdag in haar huis in die dorpie, Verbania, in die noorde van Italië dood, het die land se media berig.
Sy is op 29 November 1899 gebore.
"Morano het 'n buitengewone lewe gehad en ons sal altyd haar krag onthou waarmee sy altyd net vorentoe in die lewe beweeg het, het die burgemeester van Verbania gesê.
Morano se dood beteken dat daar nou, volgens beskikbare inligting, geen oorlewendes van die 19de eeu is nie.
Ná Morano se dood is Violet Brown van Jamaika nou amptelik die oudste mens ter wêreld. Sy is op 10 Maart 1900 gebore.
Morano se eerste liefde is in die Eerste Wêreldoorlog dood. Sy is later getroud, maar het haar gewelddadige man voor die aanbreek van die Tweede Wêreldoorlog verlaat. Haar enigste seun is doodgebore.
Sy het nie haar klein tweeslaapkamerwoonstel die afgelope 20 jaar verlaat nie. Morano was die afgelope paar jaar bedlêend.
Die nuusagentskap AFP het verlede jaar berig dat Morano gesê het sy eet slegs twee eiers 'n dag. "En koekies. Maar ek eet nie baie nie, want ek het nie meer tande nie."
Haar dieet het die mediese wetenskap verstom.
Morano het 'n sertifikaat van Guinness World Records gehad wat bewys het dat sy die oudste mens in die wêreld was.